Foto: Index/FaH



MARKO SKEJO, član HČSP-a i ratni zapovjednik IX. bojne HOS-a Rafael vitez Boban, ponovno je uhićen u Kninu na proslavi Oluje. Skejo je uhićen i lani kada je poveo svoje momke niz središte Knina uz pjesmu i povike "Za dom spremni". Sve se završilo prekršajnom prijavom, a tako će biti i ove godine.



Policija je, podsjetimo, danas na glavnoj kninskoj ulici privela sedmoricu muškaraca, a prekršajno su prijavljene još tri osobe. Do 18,30 sati prekršajno su prijavljene i tri osobe, zbog droge, zbog stavljanja u prodaju lančića s privjeskom neprimjerenog sadržaja te nošenja majice neprimjerenog sadržaja, doznaje se večeras u kninskoj policiji.



>> U Kninu urlali ustaški pozdrav, interventna se stvorila u minuti i potrpala ih u maricu



>> Tko je Splićanin s "Hitlerovim brkovima"? Dežurni splitski ustaša, osuđen za gospodarski kriminal

Ivica Vladava, predsjednik Splitsko-dalmatinskog HSP-a, potvrdio nam je da je policija uhitila Skeju.

"Vratio sam se kući iz Knina i suze mi idu na oči. Marko Skejo i ti ljudi ušli su u Knin kao osloboditelji, a danas su ih potrpali u maricu i odveli u policiju pa onda na prekršajni sud. Osjećam se toliko žalosno i postiđeno. Sramota i lakdrija vlastodržaca. Zašto nama to država radi?", pita se Vladava.

"Za dom spremni" je "odavanje počasti", tvrdi HSP-ovac



Ne vidi ništa sporno u ponašanju Skeje i uhićenih HOS-ovaca.

"Došli su upaliti svijeću za poginule. Pozdravili su tri puta "Za dom spremni", to je naš način odavanja počasti. Za par minuta stotina policajca je stigla, opkolila ih i odvela. Skeju i ratne zapovjednike koji su vodili operacije oslobađanja u Oluji. Strašno je to. Morat će ovo objasniti. Zvao sam Antu Sanadera, a zatražit ću i odgovore sutra na Alci", kazao nam je Vladava, koji je sa Skejom vodio prosvjed protiv predstave Olivera Frljića pred i u splitskom HNK-u. Policija ih je odvela iz kazališta, a na sudu su kažnjeni manjim novčanim kaznama.

Tekst se nastavlja ispod oglasa

"Nisu ni invalide pustili u crkvu na misu"

Vladava kaže da i skupina invalida s majicama na kojoj je grb 9. bojne nije puštena na misu u crkvu.

"Na vratima su spriječeni. Naš grb je legitiman, uostalom ja sam ga isto danas nosio u Kninu i s toliko sam se ljudi fotografirao i nisam imao nikakvih problema", kazao nam je Vladava.

Na grbu također piše "Za dom spremni", a 9. bojna ponijela je ime Pavelićevog zapovjednika Rafaela Bobana.